Simon Peter molopai tùulon Jesus nenupa uya iwenaimappù.
Masapùla pùsàlà inenupa wechippù màlà eke kulu paatele yamùk yepulu nùttu pe màlàpàk iitàppù Jesus yeꞌmappù pàk eke kulu paatele yamùk yepulu patassek yak.
Tùse Peter wechippù satik pe polopo pata weꞌna mùlatta po.
Màlàyau tùulon Jesus nenupa ton tonpa eke kulu paatele yamùk yepulu nùttu wennappoppù,
molopai uliꞌchan manatta yennài yelupappù ya,
molopai Peter yewonnùpùppù ya.
Màlàyau uliꞌchan manatta yennài uya Peter pàk,
“Àmàlà ken naꞌ pùsàlà kàyik nenupa ton tonpa pen?”
teppù.
“Kanekku,
iulà pen nen mùkkàlà,”
tukaik yeikuppù ya.
Iko pe iwechippù màlàpàk apyoto yamùk molopai ennài nan uya apok pottàppù,
molopai tok wechippù satik pe iwoi,
tùwaꞌno kon pàk.
Peter wechippù nàlà satik pe tok piyau tùwaꞌno pàk.
Màlà yattai eke kulu paatele yamùk yepulu uya Jesus yekamappoppù inenupa ton pàk,
molopai enupantok ya pàk.
Jesus uya imaimu yeikuppù,
“Uselupasak man ayupo wolù uya yeta tùse.
Tàwàlàlà tok yenupappù uya màlà Jew yamùk wepilittok itak tau.
Molopai Kaatù yùwùk tau,
tamùꞌnawàlà Jew yamùk wepilittok yau,
molopai uselupasak man amak yai pùla.
Yàꞌlà pe iwechi pàk uyekamappo auya màlà?
Mùkyamlo yekamappokà uyetannan nùssan.
Tok uya sàlà yàꞌlà teppù uya là ittu,”
tukaik.
Jesus uya watesak yau,
tewinan nà ennài nan tonpa uya Jesus mùtaꞌmoppù,
“Màlà kasa ken naꞌ uchi eke kulu paatele yamùk yepulu maimu yeiku auya màlà?”
teiꞌma.
Jesus uya imaimu yeikuppù,
“Ikasa pùla uselupasak yau,
ikasa pùla man kakkà,
tùse ailon pe iwechi yau,
yàꞌlà pe iwechi pàk kùntaꞌmoi?”
tukaik.
Màlàyau Annas uya yeunokoppù yaulonpàssak pe lùppù,
eke kulu paatele yamùk yepulu Caiaphas piyak.
Peter wechi molo satik pe tùwaꞌno pàk tùse.
Kappon uya yekamappoppù,
“Àmàlà ken naꞌ mùkkàlà inenupa ton tonpa pen?”
tukaik.
Peter uya yeikuppù,
“Kane,
iulà pen,”
tukaik.
Màlàyau eke kulu paatele yamùk yepulu yapyoto,
Peter nùpanalùkàtùppù lùppù tonpa uya ipàk,
“Umà yau ken naꞌ eyene uya pùn mùkkàlà pokonpe?”
teppù.
Peter uya tuꞌma yeikuppù,
“Kane,”
tukaik.
Molopai màlà yattai kaliꞌcho tàwùppù.